দ্য রেড ড্রাগন (পত্রিকা)

দ্য রেড ড্রাগন: দ্য ন্যাশনাল ম্যাগাজিন অফ ওয়েল্‌স্‌ (ইংরেজি: The Red Dragon: The National Magazine of Wales) ছিল একটি মাসিক ইংরেজি সাহিত্য পত্রিকা। ১৮৮২ সালের ফেব্রুয়ারি থেকে ১৮৮৭ সালের জুন মাস পর্যন্ত ওয়েল্‌সের কার্ডিফ থেকে এই পত্রিকা প্রকাশিত হত। ১৮৮৫ সালের জুন মাস পর্যন্ত এই পত্রিকা সম্পাদনা করেন চার্লস উইলকিনস। এরপর পত্রিকাটি সম্পাদনার দায়িত্ব গ্রহণ করেন জেমস হ্যারিস।

প্রাথমিকভাবে এই পত্রিকার উদ্দিষ্ট পাঠকবর্গ দক্ষিণ ওয়েল্‌স্‌ অঞ্চলের অধিবাসীবৃন্দ হলেও এই পত্রিকাটির লক্ষ্য ছিল বৃহত্তর ইংরেজি-ভাষী জগতের কাছে ওয়েলসীয় জাতির বৈশিষ্ট্য ও লক্ষ্য এবং তাদের ভাষা ও সাহিত্যের সৌন্দর্যকে তুলে ধরা। এই পত্রিকায় ওয়েল্‌সের ইতিহাস (আধুনিক ইতিহাসের উপর বিশেষ গুরুত্বারোপ সহ) বিষয়ক নিবন্ধের পাশপাশি জীবনী, কবিতা ও ধারাবাহিক উপন্যাসও প্রকাশিত হত।

১৮৮৭ সালে স্থানীয় সংবাদপত্রগুলিতে এই পত্রিকাটি বন্ধ হয়ে যাওয়া নিয়ে দুঃখপ্রকাশ করা হয়েছিল। দ্য রেড ড্রাগন পত্রিকাটির সংরক্ষিত সংখ্যাগুলি আধুনিক গবেষকদের কাছে ঐতিহ্যবাহী লোকবিদ্যার একটি নথিবদ্ধ ঐতিহাসিক সূত্র হিসেবেও বিশেষ উপযোগী।

 প্রেক্ষাপট 
১৮৮০-এর দশকটি ছিল ওয়েল্‌সের সামাজিক পরিবর্তনের ক্ষেত্রে খুবই গুরুত্বপূর্ণ একটি পর্যায়। বিশেষ করে এই সময়ই ঐতিহ্যবাহী গ্রামীণ সংস্কৃতি, ভাষা, ধর্ম, শিক্ষাব্যবস্থা ও রাজনীতির উপর শিল্পায়নের বিশেষ প্রভাব পড়তে শুরু করে। এই অঞ্চলের জনসংখ্যার তিন-চতুর্থাংশ ওয়েলসীয়-ভাষী (যদিও অধিকাংশই শুধুমাত্র ওয়েলসীয় ভাষাতেও কথা বলতেন না) হলেও এমন এক মধ্যবিত্ত-সংস্কৃতির উদ্ভব ঘটেছিল, যেখানে ইংরেজি ভাষাকে বাণিজ্য ও সাফল্যের সমতুল্য জ্ঞান করা হত। লন্ডনে কয়েকটি শিক্ষিত ও শক্তিশালী ব্যবসায়ী ও পেশাদার ওয়েল্‌স্‌বাসীর গোষ্ঠী বসবাস করলেও, ব্রিটেনের অনেকেই ওয়েল্‌স্‌কে পূর্ববর্তী সময়ের একটি চিত্রবৎ প্রত্ননিদর্শনের অধিক কিছুই মনে করতেন না।

ইংরেজি ভাষায় প্রকাশিত কয়েকটি পত্রিকা, যেমন দ্য কেমব্রিয়ান রেজিস্টার (১৭৯৫-৯৬, ১৮১৮), দ্য ক্যাম্ব্রো-ব্রিটেন অ্যান্ড জেনেরাল কেল্টিক রিপোজিটরি (১৮২০–১৮২২), দ্য ক্যাম্ব্রিয়ান কোয়ার্টারলি (১৮২৯–১৮৩৩), ও দ্য ক্যামব্রিয়ান জার্নাল (১৮৫৪–১৮৬৪) মধ্যে মধ্যে বিভিন্ন সময়ে ওয়েলসীয় জ্ঞানবিজ্ঞান চর্চায় গতি আনার চেষ্টা করেছিল, কিন্তু সেগুলি দীর্ঘস্থায়ী হয়নি।

 ইতিহাস ও বিষয়বস্তু 
দ্য রেড ড্রাগন পত্রিকার প্রতিষ্ঠাতা সম্পাদক ছিলেন ইতিহাসবিদ ও লেখক চার্লস উইলকিনস। তিনি ১৮৮২ সালের ফেব্রুয়ারি থেকে ১৮৮৫ সালের জুন মাস পর্যন্ত এই পত্রিকা পরিচালনা করেন। ততদিনে তিনি মার্থির ও ওয়েল্‌স্‌-এর সর্বাগ্রগণ্য সাহিত্যিক হিসেবে প্রতিষ্ঠা লাভ করেছিলেন। ইংল্যান্ডে জন্মগ্রহণ করলেও তিনি জীবনের অধিকাংশ সময় অতিবাহিত করেছলেন মার্থির টিডফিলে। ইতিপূর্বেই তিনি মার্থির ও ওয়েল্‌স্‌-এর ইতিহাস রচনা করেছিলেন এবং লেখালিখির জন্য ১৮৮১ সালে ন্যাশানাল এইস্টেডফোডে একটি স্বর্ণপদক জয় করেছিলেন। তাঁর বার্ডিক নাম ছিল ক্যাটওগ (Catwg)। দ্য রেড ড্রাগন পত্রিকার মাধ্যমে উইলকিনস ইংরেজি ভাষায় শিক্ষিত অথচ ওয়েল্‌স্‌ সম্পর্কে অনভিজ্ঞ জনতার কাছে পৌঁছাতে চেয়েছিলেন এবং চেয়েছিলেন বৃহত্তর ইংরেজি-ভাষী জগতকে ওয়েলসীয় জাতির বৈশিষ্ট্য ও লক্ষ্য এবং তাদের ভাষা ও সাহিত্যের সৌন্দর্য সম্পর্কে পরিচিত করতে।

১৮৮৫ সালের জুলাই মাসে জেমস হ্যারিস এই পত্রিকা সম্পাদনার দায়িত্ব গ্রহণ করেন। তিনিও মার্থির টিডফিলের অধিবাসী ছিলেন এবং ইতিপূর্বেই সাংবাদিক ও লেখক হিসেবে এই পত্রিকার সঙ্গে যুক্ত হয়েছিলেন। ১৮৮৭ সালের জুন মাসে এই পত্রিকার সর্বশেষ সংখ্যাটি প্রকাশ পর্যন্ত তিনি সম্পাদকের দায়িত্ব পালন করেন। কার্ডিফে ড্যানিয়েল ওয়েন অ্যান্ড কোম্পানি কর্তৃক পত্রিকাটি মুদ্রিত হত।

পত্রিকায় প্রচুর সংখ্যায় লেখা প্রকাশের পাশপাশি এই পত্রিকার সম্পাদকেরা নিয়মিত লেখকদের একটি গোষ্ঠীও সংগঠিত করেন। এই গোষ্ঠীর লেখকেরা ইংরেজি ভাষায় গবেষণার প্রশিক্ষণপ্রাপ্ত ছিলেন। বাহ্যত প্রথানুসারী ও রক্ষণশীল হলেই এই পত্রিকায় এমি ডিলউইন, কেট ডড, জেনেট ফরসিথ ও এলা এগারটন প্রমুখ বেশ কয়েকজন নারী সাহিত্যিকের রচনাও প্রকাশিত হয় এবং পত্রিকাটিতে ওয়েল্‌স্‌-এর শ্রমিক শ্রেণির প্রতি প্রশংসা ও অনুরাগ প্রদর্শিত হয়েছিল। দ্য রেড ড্রাগন দরিদ্র জনসাধারণের উপর সামাজিক চাপ সম্পর্কে সচেতনতা এবং শ্রমিক শ্রেণির জীবনের বাস্তবতা সম্পর্কে স্পষ্ট মূল্যায়ন তুলে ধরে পাঠকের সামনে। সেই সঙ্গে ওয়েল্‌স্‌-এর শ্রমজীবী মানুষের জীবনকে সম্মান ও বাস্তব আগ্রহের সঙ্গে পর্যবেক্ষণ করা হয় এই পত্রিকায়।

এই পত্রিকায় সামাজিক ও রাজনৈতিক চিন্তাভাবনা প্রকাশের পাশাপাশি জীবনী, কবিতা ও ধারাবাহিক উপন্যাসের ন্যায় বিশুদ্ধ সাহিত্যও প্রকাশিত হত। পত্রিকাটিতে জমির মালিকানা এবং সরকারি শিক্ষাব্যবস্থা সহ সমসাময়িক সমাজ, অর্থনীতি ও রাজনীতি বিষয়ে ওয়েলসীয় দৃষ্টিভঙ্গি প্রকাশের উদ্যোগ নেওয়া হয়েছিল এবং পার্লামেন্ট ওয়েলসীয় সদস্যদের কার্যাবলির প্রতিবেদনও প্রকাশিত হত। সামাজিক বৈষম্য এবং গ্রামীণ ও শহরাঞ্চলীয় জীবনের পার্থক্যের কথা ঘুরে ফিরে আসত এই পত্রিকার পাতায়। নিয়মিত বিভাগগুলির মধ্যে ছিল "মার্জিনাল নোটস অন লাইব্রেরি বুকস", "লিটারারি অ্যান্ড আর্ট নোটস" ও "নোটস অ্যান্ড কোয়ারিজ"। এই বিভাগগুলির বিষয়বস্তু ছিল সাহিত্য ও প্রাচীন নিদর্শনের পাঠ, সংগ্রহ ও বিক্রয়-সংক্রান্ত আলোচনা, যা সীমাবদ্ধ ছিল ওয়েল্‌স্‌ ও সীমান্তবর্তী কাউন্টিগুলির বিষয়গুলির মধ্যেই।

সাউথ ওয়েল্‌স্‌-এর সংবাদপত্রগুলিতে পত্রিকাটির অনুকূল সমালোচনা প্রকাশিত হয়। অবশ্য উইলকিনসও এইসব সংবাদপত্রের অনেকগুলিতে ছাপার জন্য নিজের লেখা পাঠাতেন। ওয়েলসীয় সাময়িকপত্র সম্পর্কে আধুনিক গবেষণায় ম্যালকম বালিন উল্লেখ করেছেন যে, দ্য রেড ড্রাগন পত্রিকাটি খ্যাতির মধ্যগগনে থাকাকালীণ প্রথম ইংরেজি ভাষায় এক ওয়েলসীয় সাময়িকপত্রের জন্য নতুনভাবে স্বীকৃতিপ্রাপ্ত এক পাঠকসমাজকে নিয়ন্ত্রিত করেছিল। পত্রিকাটির মূল্য ছিল সংখ্যা প্রতি এক শিলিং (প্রায় ), অবশ্য জানুয়ারি ১৮৮৪ থেকে জুন ১৮৮৫ সংখ্যা পর্যন্ত এই মূল্য অর্ধেক করে দেওয়া হয়েছিল।

জুন ১৮৮৭ সংখ্যাটি প্রকাশের পর দ্য রেড ড্রাগন পত্রিকা বন্ধ হয়ে গেলে স্থানীয় সংবাদপত্রের সম্পাদকেরা দুঃখপ্রকাশ করে চিঠি পাঠান। একটি সংবাদপত্রের সম্পাদক মন্তব্য করেন যে, এই পত্রিকা একদিকে যেমন ওয়েল্‌স্‌-এর উচ্চশ্রেণির সাহিত্যিক উপাদানকে ইংরেজি-ভাষী জনতার সামনে তুলে ধরেছিল, অন্যদিকে তেমনই ইংরেজি-ভাষী পাঠককে সেটির সত্যকার মূল্য অনুধাবনেও বাধ্য করেছিল।

 উত্তরাধিকার 
দ্য রেড ড্রাগন পত্রিকাটি দরিদ্র জনসাধারণের উপর সামাজিক চাপ নিয়ে এক জোরালো সচেতনতা গড়ে তুলেছিল এবং শ্রমজীবীদের জীবনের বাস্তব সত্যটিকে স্পষ্ট মূল্যায়ন করেছিল। এছাড়া এই পত্রিকা ওয়েল্‌স্‌-এর শ্রমজীবী মানুষের জীবনযাত্রাকে শ্রদ্ধাসহকারে এবং বাস্তবিক আগ্রহের সঙ্গে তুলে ধরে। বর্তমান কালে পত্রিকাটি একটি ঐতিহাসিক উৎসসূত্র হিসেবে আধুনিক গবেষকদের কাছে বিশেষ মূল্যবান। যে-সব ঐতিহ্যবাহী লোকজ্ঞান দ্রুত মানুষের স্মৃতি থেকে মুছে যাচ্ছে, গবেষকেরা এই পত্রিকার পাতায় নথিবদ্ধ সেইসব তথ্য উদ্ধার করে সংরক্ষণ করতে উদ্যোগী হয়েছেন।

 সংখ্যা 
 ১৮৮২: ১ম খণ্ড; সংখ্যা ১–৬: ফেব্রুয়ারি থেকে জুলাই; ২য় খণ্ড; সংখ্যা ৭–১১: অগস্ট থেকে ডিসেম্বর
 ১৮৮৩: ৩য় খণ্ড; সংখ্যা ১–৬: জানুয়ারি থেকে জুন; ৪র্থ খণ্ড; সংখ্যা ৭–১২: জুলাই থেকে ডিসেম্বর
 ১৮৮৪: ৫ম খণ্ড; সংখ্যা ১–৬: জানুয়ারি থেজে জুন; ষষ্ঠ খণ্ড; সংখ্যা ৭–১২: জুলাই থেকে ডিসেম্বর
 ১৮৮৫: ৭ম খণ্ড; সংখ্যা ১–৬: জানুয়ারি থেকে জুন; ৮ম খণ্ড; সংখ্যা ৭–১২: জুলাই থেকে ডিসেম্বর
 ১৮৮৬: ৯ম খণ্ড; সংখ্যা ১–৬: জানুয়ারি থেকে জুন; ১০ম খণ্ড; সংখ্যা ৭–১২: জুলাই থেকে ডিসেম্বর
১৮৮৭: ১১শ খণ্ড; সংখ্যা ১–৬: জানুয়ারি থেকে জুন (ইনডেক্স টু আওয়ার নোটস অ্যান্ড কোয়ারিজ ফ্রম দ্য কমেন্সমেন্ট টু ডিসেম্বর ১৮৮৬ সহ)

 তথ্যসূত্র 

 বহিঃসংযোগ 
 "দ্য রেড ড্রাগন: দ্য ন্যাশনাল ম্যাগাজিন অফ ওয়েল্‌স্‌"; দ্য ন্যাশানাল লাইব্রেরি অফ ওয়েল্‌স্‌। ওয়েলশ জার্নালস। ২০২০ সালের ২৮ ফেব্রুয়ারি তারিখে সংগৃহীত। (ফেব্রুয়ারি ১৮৮২ –এপ্রিল ১৮৮৭ পর্যন্ত পত্রিকার সংখ্যাগুলির বিকল্প উৎস।)
 দ্য রেড ড্রাগন: দ্য ন্যাশানাল ম্যাগাজিন অফ ওয়েল্‌স্‌, একাদশ খণ্ড: জানুয়ারি – জুন, ১৮৮৭। (এই লিংকে জুন ১৮৮৭ সংখ্যায় প্রকাশিত পত্রিকা বন্ধ করে দেওয়া বিষয়ে হ্যারিসের বিদায়ী চিঠিটি দেওয়া হয়েছে, যা উপরের অনলাইন সূত্রগুলিতে পাওয়া যায় না।)

বিষয়শ্রেণী:ওয়েল্‌স্‌ থেকে প্রকাশিত সাময়িকপত্র
বিষয়শ্রেণী:ওয়েল্‌স্‌ থেকে প্রকাশিত পত্রিকা
বিষয়শ্রেণী:যুক্তরাজ্যের মাসিক ম্যাগাজিন
বিষয়শ্রেণী:যুক্তরাজ্য থেকে প্রকাশিত ইতিহাস পত্রিকা
বিষয়শ্রেণী:১৮৮২-এ প্রতিষ্ঠিত পত্রিকা
বিষয়শ্রেণী:১৮৮৭-এ অবলুপ্ত পত্রিকা
বিষয়শ্রেণী:যুক্তরাজ্য থেকে প্রকাশিত অবলুপ্ত সাহিত্য পত্রিকা